Lituania, viitoarea adversară a României în Liga Naţiunilor
Selecţionata Lituaniei va fi adversara României în Grupa C2 a Ligii Naţiunilor la fotbal, după ce a învins echipa Gibraltarului cu scorul de 1-0 (0-0), marţi seara, la Kaunas, în manşa a doua a barajului pentru Liga C a competiţiei, informează Agerpres.
Lituania câştigase şi prima manşă cu scorul de 1-0, joi seara, la Faro (Portugalia). Unicul gol al partidei de la Kaunas a fost marcat de Fedor Cernych (51). Balticii au avut şi o bară, prin acelaşi Cernych (7). Fundaşul Rokas Lekiatas (FCU Craiova) a fost integralist la gazde, iar portarul Edvinas Gertmonas (Universitatea Cluj) a rămas pe banca de rezerve.
Din Grupa C2 vor face parte România, Kosovo, Cipru şi Lituania. Gibraltarul va evolua în Liga D. Echipa României va întâlni Kosovo, în deplasare, în data de 6 septembrie, în prima sa partidă din ediţia 2024-2025 a Ligii Naţiunilor. Tricolorii vor încheia campania cu un meci acasă, pe 18 noiembrie, cu Cipru.
Programul meciurilor României stabilit de UEFA este următorul:
- Vineri, 6 septembrie 2024 (ora 21:45): Kosovo - România
- Luni, 9 septembrie 2024 (ora 21:45): România - Lituania
- Sâmbătă, 12 octombrie 2024 (ora 21:45): Cipru - România
- Marţi, 15 octombrie 2024 (ora 21:45): Lituania - România
- Vineri, 15 noiembrie 2024 (ora 21:45): România - Kosovo
- Luni, 18 noiembrie 2024 (ora 21:45): România - Cipru
Conform regulamentului, primul loc înseamnă promovarea directă în Liga B a ediţiei următoare a Ligii Naţiunilor, în vreme ce locul doi duce la baraj pentru promovare. În acelaşi timp, locul 4 duce la retrogradare directă în Liga D, în vreme ce locul 3 păstrează naţionala în acelaşi eşalon valoric al competiţiei, Liga C, şi pentru ediţia următoare.
UEFA Nations League 2024-2025 va avea efect direct şi asupra preliminariilor europene pentru Cupa Mondială 2026. Cele mai bune 4 câştigătoare de grupă în Liga Naţiunilor, exceptând echipele care au încheiat pe primele două locuri în grupele din preliminarii, vor participa la meciurile de baraj pentru Mondial, alături de toate cele 12 echipe de pe locul secund din preliminariile clasice. Astfel, vor rezulta patru play-off-uri, fiecare cu câte 4 echipe, ce se vor disputa în sistem semifinale-finală, urmând a se stabili ultimele 4 naţionale europene participante la CM din Statele Unite ale Americii, Mexic şi Canada.